7.2.2023
RO
Jurnalul Oficial al Uniunii Europene
C 47/123 Miercuri, 6 iulie 2022
23.
îndeamnă guvernul să trateze corespunzător aceste chestiuni și să aplice hotărârea din 2016 a Curții Constituționale care acordă parcele de teren mănăstirii Visoki Deceani; este preocupat de faptul că autoritățile nu au aplicat încă această hotărâre judecătorească, subminând astfel angajamentul guvernului de a asigura respectarea statului de drept și respectarea de către acesta a unui sistem judiciar independent, precum și reputația internațională a țării; subliniază că este important să se aplice toate deciziile Curții Constituționale; invită guvernul să aplice o abordare neselectivă a conceptului de stat de drept;
24.
salută activitatea misiunii Uniunii Europene de sprijinire a supremației legii în Kosovo (EULEX), care a ajutat autoritățile kosovare să creeze instituții durabile și independente în domeniul statului de drept; salută prelungirea mandatului misiunii EULEX, precum și mobilizarea recentă a unei unități temporare pentru consolidarea capacităților Unității formate de poliție (FPU) EULEX; încurajează Kosovo să își continue cooperarea cu EULEX și cu Camerele specializate și cu Parchetul specializat, ca o dovadă importantă a angajamentului său legat de statul de drept;
25.
salută acordul de lucru între poliția kosovară și Europol din iulie 2020, care va constitui baza unei cooperări consolidate în combaterea crimei organizate, a terorismului și a extremismului și invită autoritățile kosovare să utilizeze pe deplin acest potențial; subliniază în acest context că Interpol este un instrument important în lupta împotriva criminalității organizate; regretă faptul că Kosovo nu este încă membru al Interpol, în pofida numeroaselor sale încercări de a se alătura și cere includerea Kosovo în Interpol și solicită statelor membre ale UE să sprijine în mod proactiv cererea Kosovo de a se alătura acestei organizații;
26. îndeamnă Comisia să implementeze recomandările Raportului special 01/2022 al Curții de Conturi Europene, pentru a asigura un impact efectiv al asistenței financiare acordate de UE în sprijinul statului de drept în Balcanii de Vest, în special prin elaborarea de orientări privind aplicarea dispozițiilor IPA III privind modularea și un control parlamentar mai strict asupra fondurilor; invită Comisia să coreleze mai strâns finanțarea cu progresele privind statul de drept, să acorde mai mult sprijin organizațiilor societății civile și organismelor mass-media independente și să îmbunătățească raportarea privind proiectele și monitorizarea acestora, după cum a cerut Parlamentul în mod repetat; solicită, în această privință, să se asigure o mai bună coordonare a diverselor programe privind statul de drept sprijinite de finanțatori internaționali;
27.
invită UE și țările din Balcanii de Vest să stabilească un cadru pentru o cooperare fructuoasă între Parchetul European (EPPO) și țările din Balcanii de Vest, pentru a se asigura că EPPO își poate exercita efectiv competențele în domeniul fondurilor UE, în special a fondurilor IPA III;
Respectul pentru libertățile fundamentale și drepturilor omului
28. remarcă faptul că cadrul juridic și instituțional din Kosovo garantează, în mare măsură, protecția drepturilor omului, a drepturilor minorităților și a drepturilor fundamentale, dar că punerea în aplicare a acestora este esențială; invită Kosovo să asigure o mai bună integrare a copiilor cu dizabilități în instituțiile de învățământ; subliniază că sunt necesare eforturi suplimentare pentru a le oferi copiilor cu dizabilități acces la o educație de calitate;
29.
regretă că Adunarea din Kosovo nu a adoptat proiectul de cod civil, în primă lectură, și solicită adoptarea acestuia odată ce Codul civil va fi prezentat din nou în plen, întrucât ar aduce progrese atât de necesare pentru cetățenii kosovari, în special în îmbunătățirea condițiilor celor mai vulnerabile părți ale societății din Kosovo, mai ales a femeilor, copiilor și persoanelor LGBTI+, și ar avea un impact pozitiv asupra dezvoltării economice a Kosovo; își exprimă sprijinul pentru includerea în legislație a parteneriatelor între persoane de același sex, în conformitate cu constituția kosovară;
30. este preocupat de faptul că, deși legislația și politicile pentru persoanele LGBTI + au progresat, punerea în aplicare lipsește; condamnă toate discursurile discriminatorii și degradante la adresa comunității LGBTI+, inclusiv din partea unor politicieni la nivel înalt; face apel, în acest sens, la liderii kosovari să promoveze public mai mult drepturilor fundamentale pentru toți cetățenii kosovari, inclusiv pentru persoanele LGBTI+;
31.
regretă că inițiativele de implicare a comunității sârbe în structurile politice, sociale și economice din Kosovo sunt foarte limitate; invită guvernul kosovar și reprezentanții sârbilor kosovari să își îndeplinească promisiunea de a se angaja în dialogul intern și de a se implica cu adevărat alături de organizațiile independente ale societății civile din comunitățile sârbe, în special din nord, cu scopul de a le integra cu succes; invită UE să faciliteze și să sprijine în continuare programele intercomunitare; salută eforturile autorităților kosovare de a combate rasismul și de a soluționa incidentele interetnice;